
Amikor megcsókolsz, vigyázz,
visszaharapok.
Előre szólok: nem tudhatod,
hogy az leszek-e, akinek látni akarsz.
 
Tudom, mit tettetek velünk.
Látom a kötelet a fán.
A köveket a folyóban.
Ahogy átkaroltatok,
hogy magatokkal rántsatok a mélybe.
 
Nézz be az ágy alá.
Nézz be a szekrénybe.
Aztán meglátjuk,
még mindig olyan nagy legény vagy-e.
Csókolj meg újra, és megérted
mindazt, amik valaha voltunk.
Mindazt, ami most vagyok.


VERITAS

CAMBRIDGE ELSŐ BOSZORKÁNYA

Kedves Olvasó!

Voltak idők, amikor asszonyokat fojtottak a folyóba, aminek csak a fákon ülő varjak voltak a szemtanúi. A puritánok Évát hibáztatták a világ minden bűnéért, és azt hirdették, hogy minden nőnek az ő vétkéért kell bűnhődnie.

Mi elrejtőztünk.

Nem árultuk el senkinek, hogy sírunk, hogy gyászolunk, hogy szerelembe esünk.

Mindent a sötétség leple alatt tettünk. Minden titok volt.

Egészen addig, amíg többé már nem.


EGYÜTT 
REPÜLÜNK

AZ ELSŐ ÉV

1950. ősz – 1951. tavasz

Látjuk, ki vagy valójában


ELSŐ FEJEZET

Minden történetnek van kezdete, és Ava számára ez volt az a kezdet, amelyre egész életében várt.

Ava Abbot a Maine állambeli Genesisben nőtt fel, egy olyan aprócska településen, ami rajta sincs a térképen. Egy almafaültetvényt gondozó házaspár egyetlen gyermeke volt. A szülei megesküdtek rá, hogy soha nem lépik át az államhatárt, hajthatatlanul állították, hogy azon túl semmi más nem vár az emberre, csak káosz és bűnözés. Elhagyni az otthont vakmerőség és szükségtelenül veszélyes vállalkozás, mondogatták. Ava azonban, amióta csak az eszét tudta, arra vágyott, hogy megszökjön.

Égővörös hajával és éjfekete szemével Ava már-már valószerűtlenül szép volt. Persze akadt rajta hiba is. Bal kezén hat ujjal született – ezt a rendellenességet még csecsemőkorában műtéttel eltávolították, a heg azonban nyirkos, esős napokon mind a mai napig sajgott. A bizalmatlan szomszédok azt suttogták a gyerekeiknek, hogy Ava a föld alatti világból érkezett, ahol tündérnépek laknak az almafák girbegurbán csavarodó gyökerei között.

– Ne álljatok szóba vele! – sutyorogták. – Rá se nézzetek!

Ő más, ez mindenki számára nyilvánvaló volt. Volt benne valami, ami távol tartotta tőle az embereket.

Abban a házban, ahol Ava felnőtt, nem voltak tükrök, mert a szülei azt tartották, hogy azok hiúságra csábítják az embert. A lány azonban természetesen látta a tükörképét a birtok szélén fekvő tó mozdulatlan vizében. Valahányszor megpillantotta önmagát, úgy érezte, mintha egy idegent látna. Egyáltalán nem hasonlított a szüleire, hosszú haja pedig rubinvörösen izzott, olyan élénken és fényesen, hogy muszáj volt pislognia. Avának lassan meggyőződésévé vált, hogy ő nem oda tartozik, abba a házba, ahol minden este, amikor a világot elnyelte a sötétség, kétszer is ráfordították a kulcsot a bejárati ajtóra.

Ő valaki egészen más. Valaki, akit még ő maga sem ismer.

Jeanne és John Abbot, Ava szülei, szigorú, kemény, földhözragadt emberek voltak. Sokkal idősebbek voltak a többi gyerek szüleinél, hajuk már őszbe csavarodott. Amikor Ava belázasodott, az anyja virrasztott mellette, saját kezűleg főzött neki levest, és éjjelente be-benézett hozzá. Gondoskodó volt, de szigorú is, és Avától feltétlen engedelmességet várt el. Az Abbot házaspár nem hitt abban, hogy dicsérni kell a gyereket, vagy kezüket összecsapva álmélkodni minden apró sikerükön. Egy gyereknek az a dolga, hogy betartsa a szabályokat, és ne higgye, hogy különb bárki másnál.

Zárd be az ajtót! Menj, szedd le az almát! Ülj ki az út menti pulthoz! Fond be a hajad! Egyenesen gyere haza, ne kódorogj el a könyvtárba!

Valahányszor más életre vágyott, Ava szégyellte magát. Nem mert szembeszállni a szüleivel, de irigyelte a többi lányt a városban. Nehéz volt nem észrevennie, mennyire különbözik tőlük, és nem eltűnődnie azon, honnan ered ez a különbözőség.

Varjak gyűltek az ablakpárkányára, és addig nem tágítottak, míg az anyja, fakanállal verve egy régi lábast, lármát nem csapott, hogy elriassza őket. Ava tudta, hogy a varjak hűségesek, és nem félnek az emberektől. Üzeneteket hoznak a túlvilágról, és a szerencsét is magukkal hozzák. Amikor felröppentek az égbe, Ava is elemelkedett a földtől velük együtt – csak egy-két centire, de akkor is lebegett –, mígnem az anyja gyors mozdulattal vissza nem rántotta a padlóra.

Ava tudta, hogy a szülei eltitkolnak előle valamit. Ha túl sokat kérdezősködött, bezárták a szobájába. Valahányszor megtalálták a könyvtárból hazahozott könyveit, elégették őket egy hordóban a pajta mögött. Ha rajtakapták, hogy repülni próbál, a padlóhoz rögzítették.

Aztán egy este valaki egy éles késsel üzenetet karcolt az ablak fapárkányába: Tudom, hol vagy. Ez különös módon megnyugtatta. Idővel megtanult kimászni az ablakon. Ott gubbasztott a párkányon, beszélgetett a madarakkal, és türelmesen várt. Tudta, hogy egyszer eljön a nap, amikor valóban repülni fog.

– Ezt soha többé ne csináld! – mondta az anyja, amikor rájött, hogyan szökött ki Ava. – Ha csak feleannyira okos vagy, mint amilyennek képzeled magad, nem próbálkozol ilyesmivel. Azt akarom, hogy jó kislány légy, és azt tedd, amit mondok!

Kötelet hurkoltak Ava derekára, és egy székhez kötözték. Ott kellett maradnia, amíg meg nem tanulta, hogy ott maradjon, ahová való: két lábbal a földön, mint egy egyszerű, hétköznapi lány.

Tizenharmadik születésnapján a szülei egy ezüst nyakláncot ajándékoztak neki. Az anyja azt mondta, az ékszer nemzedékről nemzedékre öröklődött a családban. Ám alighogy Ava nyakába került, a lánc azonnal megfeketedett. A szülei aggodalmas pillantást váltottak, majd sietve levették róla az ajándékot. Nyilvánvaló volt, hogy próbára tették – és ő elbukott.

– Soha ne viselj ezüstöt – mondta az anyja ünnepélyes hangon.

Ez is csak egy volt a sok szabály közül. Ava tudta, hogy óvakodnia kell az idegenektől, különösen azoktól, akik úgy tesznek, mintha ismernék. Azt is a lelkére kötötték, hogy vigyázzon, mert Maine e vidékén feketébe öltözött asszonyok járják az országutakat mogyorófa vesszővel a kezükben, amitől látnak a sötétben, miközben gyermekek után kutatnak, hogy megbabonázzák és elragadják őket. Ava nem tudott nem elcsodálkozni azon, miért akarná bárki is éppen őt, amikor még a szülei szemében is senkinek számított: egy látszólag teljesen átlagos lánynak, akinek el kell rejtenie a képességeit.

Amikor csak tehette, belopózott a könyvtárba, és falt minden regényt, amely a kezébe akadt. Az iskolában is annyi könyvet olvasott el titokban, amennyit csak tudott, miközben az osztálytársai a kötelező feladataikkal bajlódtak. Egyik évben magától megtanult olaszul, a következőben a növénytant tanulmányozta. Amikor pedig dolgozataira és vizsgáira sorra kitűnő osztályzatot kapott, zavarában darabokra tépte őket.

Ava tudta, hogyan kell egy titkot megőrizni. Senkinek sem árulta el, hogy egy-egy éjszaka fekete almát talált az ablakpárkányán. Az erdőben nőtt egy különös almafa, egy ritka fajta, a Black Oxford, amelyet először 1799-ben nemesítettek Maine-ben. Gyümölcse olyan édes volt, amilyet szinte elképzelni sem lehet. Ava bátran beleharapott, és úgy találta, még soha életében nem evett ennél finomabb gyümölcsöt.

Az alma volt az első, az eredeti bűbáj. Éva bukása, Lilith gyönyörűsége.

Ez volt a jele annak, hogy Ava egészen más életre rendeltetett.

*

Ava senkit nem vihetett haza az iskolából – bár az osztálytársai valószínűleg akkor sem fogadták volna el a meghívást, ha kapnak. Egyikük sem mert volna végigmenni a hosszú, földes bekötőúton, amely fölé komoran borultak a fák egymásba fonódó ágai, vagy elszaladni a vadul csaholó juhászkutyák mellett.

Ugyanezek a lányok azonban majd’ megpukkadtak az irigységtől, amikor az iskolában a fiúk sorra beleszerettek Avába – bár megszólítani egyikük sem merte volna. A lány csendes volt, mégis volt benne valami fenyegető. Csaknem fekete szemével mintha egyenesen átlátott volna rajtuk.

Pontosan tudom, mire gondolsz. Tudom, mit akarsz tőlem.

Ezért a fiúk inkább csúfolták. Boszorkánynak nevezték – ennél sértőbb szót nem is tudtak volna hozzávágni. És hát nem igaz, hogy bárhová megy, tizenkét varjú követi? A gonosz jele, az egyszer biztos. Nem ő változtatott egyszer egy követ békává? Na ugye, hogy boszorkány.

A városban a gyerekek a folytonos csúfolódással ki akarták provokálni, hogy a lány elveszítse a türelmét. Ava azonban csak hazaszaladt az almaültetvényre. Arcát szégyenpír borította, miközben kétségbeesetten vágyott rá, hogy elfogadják, ugyanakkor érezte, ahogy a harag forrón felszökik a torkába.

Otthon sem volt jobb. A ház évről évre magányosabbnak és elzártabbnak tűnt. A birtokon gubancos szőrű, rossz természetű juhászkutyák csatangoltak, a felhajtó végén pedig egy vaskapu állt, amelyet szinte lehetetlen volt kinyitni. Bár biztonságos vidéken éltek, a hely inkább emlékeztetett börtönre.

– Soha ne bízz az emberekben – mondogatta Ava anyja. – A lányok az iskolában ellopnák az almánkat, és hazugságokkal tömnék a fejed. Elvennék, amid van, de cserébe semmit sem adnának.

– Én nem ettől tartok – tette hozzá ilyenkor az apja.

Holdtöltekor Ava apja legtöbbször kiült a verandára a puskájával. Azt mondta, jobb felkészülni arra az esetre, ha valamelyik kutya összetűzésbe keveredne egy prérifarkassal. Ám valahányszor egy prérifarkas elosont az erdőszélen, mindig úgy tett, mintha észre sem venné. Nyilvánvaló volt, hogy John Abbot valami egészen másra vár.

Az évek során, mialatt Ava felnőtt, a külvilág ott maradt, ahova a szülei szerint való volt: a földút végén. Még ha meg is álltak vevők a család út menti árusítóstandjánál, ahol nyáron zöldséget, ősszel almát árultak, senki sem fogadta őket. Csupán egy bádogdoboz árválkodott az asztalon, amelybe bedobhatták az egydolláros bankjegyeket.

A szülei arra számítottak, hogy Ava az érettségi után Genesisben marad, és tovább dolgozik a családi almaültetvényen. A gazdálkodás jórészt egyhangú robot volt, de megvoltak a maga örömei is. Ava keze alatt a fák már március elején virágba borultak, amikor a környékbeli gyümölcsösök még a tél fogságában sínylődtek, és fekete, csenevész ágakkal meredeztek az ég felé.

Talán soha fel sem merült volna benne, hogy más életet is választhat. Talán valóban otthon marad, ha a természettantanára nem beszéli rá, hogy jelentkezzen a Radcliffe College-ba, a Harvard női testvérintézményeként számon tartott, nagy tekintélyű főiskolára. Tanulmányai még az almafáknál is szebb termést hoztak: Ava minden tantárgyból kitűnő volt.

Egy reggel nagy, fehér boríték érkezett az iskolaigazgató irodájába. Ava nem merte megadni az otthoni címét a jelentkezési lapon, és egyáltalán nem számított rá, hogy választ kap. Amikor közölték vele, hogy felvették a Radcliffe-re, elájult. Az iskola titkárnője egy pohár vizet locsolt az arcába, hogy magához térítse. Amikor kinyitotta a szemét, mindenki tapsolt körülötte.

Akár tetszett neki, akár nem, innentől nem lehetett letagadni: Ava különleges lány.

A szülei nem sokat tehettek, amikor az iskola bejelentette a jó hírt, hogy Ava ösztöndíjat kapott. Nem maradt más választásuk, mint kelletlenül beletörődni a sorsukba. Mielőtt a lány elindult volna Cambridge-be, leültették a nappaliban, és pontról pontra végigvették vele az intelmeiket.

– Végezd a dolgodat anélkül, hogy dicséretet várnál érte! Légy szerény és kedves! Mindig légy óvatos! Ne bízz senkiben! Kerüld az iszákos férfiakat és az olyan lányokat, akik takarodó után is odakint csatangolnak, mert az ilyen emberek csak bajt hoznak rád!

Ava bólintott, nem merte bevallani, hogy pontosan erre vágyik. Bajra. Mindennél jobban. Az iskolában, amíg a többiek az udvaron töltötték a szünetet, titokban regényeket olvasott – Jane Austen, a Brontë nővérek és Mary Shelley műveit. Ezekből tudta, hogy az életnek van egy másik arca is. Nem akart mindenáron udvarias lenni és a lehető legjelentéktelenebbnek látszani. Azt akarta, hogy az élet meglepje. Sötét utcákon akart sétálni, úgy csókolózni valakivel, mintha az élete múlna rajta, és egész éjszaka táncolni, még akkor is, ha reggelre sajog a lába, még akkor is, ha a táncot bűnös hiúságnak tartják.

Az anyja a városban tette ki, ahol a Bostonba tartó busz megállt a vegyesbolt előtt. Amikor Ava visszanézett, úgy tűnt neki, mintha az anyja sírna. Ő maga azonban egyetlen könnyet sem ejtett.

Amint megérkezett Cambridge-be, első dolga volt levenni azt a szúrós, divatjamúlt szürke kabátot, amelyet az anyja saját kezűleg varrt neki, hogy – mint mondta – illendő utazóöltözéke legyen.

Az illendőség azonban a legkevésbé sem érdekelte Avát.

Gyors mozdulattal kibontotta a hajfonatát, és hagyta, hogy a haja a hátára omoljon – odahaza ezt soha nem tehette meg nyilvánosan. Amikor egy kirakat üvegében megpillantotta a tükörképét, megdöbbent attól, aki visszanézett rá. Akkor, ott, a Harvard Square közepén döntötte el, hogy attól a naptól kezdve pontosan azt fogja tenni, amihez csak kedve van.

*

A Radcliffe udvarára érkező diákok többségét elkísérte a családja. Kombik és furgonok gördültek be egymás után, a fivérek és az apák kiugrottak, hogy átcipeljék a hatalmas utazóládákat a gyepen a kollégiumokig. Avának mindössze egyetlen fekete bőröndje volt, és egy szál egyedül érkezett.

Megállt a téglából épült kollégium előtt, és mélyet lélegzett a ragyogóan tiszta, kék levegőből. Nem volt mellette a családja, de szabad volt, azt tehetett, amit akart. A felvételi értesítő eljuttatta arra a helyre, ahol a leginkább lenni akart.

Az intézményt 1879-ben eredetileg a Harvard női tagozataként alapították. Később Társaság a Nők Egyetemi Oktatásáért lett a neve, végül pedig Radcliffe College, egy támogatójának tiszteletére, aki fontosnak tartotta a nők felsőfokú oktatását, és jelentős összeget adományozott e célra. Ugyanazok a professzorok tanították a férfi és a női hallgatókat is, csakhogy külön órákon. A Radcliffe-en tartott kurzusokért ráadásul jóval kevesebbet fizettek nekik, ezért a legtekintélyesebb professzorok közül sokan egyszerűen nem voltak hajlandók ott tanítani, időpocsékolásnak tartották.

A Radcliffe és a Harvard diákjai gyakran fogadtak magántanárokat a legnehezebb tárgyakból: matematikából, kémiából és természettudományokból. Bár a férfiak és a nők ugyanazokat az előadásokat hallgatták, diplomájukat külön intézményektől kapták, és a nőkre számtalan olyan szabály vonatkozott, amely a férfiakra nem. Ezeket a szabályokat a Vörös Könyv című füzet tartalmazta, amelyet kizárólag az újonnan felvett női hallgatók kaptak kézhez. Erkölcsi és társadalmi útmutatóként szolgált, amelynek előírásait minden körülmények között be kellett tartaniuk.

A nőknek tilos volt az utcán dohányozniuk vagy nyilvánosan farmernadrágot viselniük. Mivel attól tartottak, hogy jelenlétük elvonja a férfi hallgatók figyelmét, azoknak a női hallgatóknak, akik az egyetem elnökének külön engedélyével természettudományos kurzusokat vehettek fel, nem a tantermekben vagy a laboratóriumokban, hanem a folyosón kellett helyet foglalniuk, nehogy megzavarják a férfiakat. A házas, kisgyermekes hallgatók kénytelenek voltak a babakocsiban fekvő gyermekeiket a földszinten hagyni, miközben felrohantak a negyedik vagy ötödik emeleti tantermekbe. Óra közben fél füllel a lépcsőház felé figyeltek, nem hallatszik-e fel sírás vagy nyűgösködés.

Ava mozdulatlanul állt a Radcliffe udvarának közepén, a szíve majd’ kiugrott a helyéről az izgalomtól. A tizenkét varjú, amelyek egészen Maine-ből követték, ott ült a tetőn, mintha őrködnének fölötte.

Hamarosan megtudta, hogy a nők számára a természettudományok körében olyan tantárgyak közül lehet választani, mint az összehasonlító állattan, a numerológia, az összehasonlító növénytan vagy az antropológia. A Radcliffe hallgatói udvariasak voltak, de nem tolakodóak, kivételesen tehetségesek, ugyanakkor nagyon is tisztában voltak vele, hogy nem tanácsos túlszárnyalniuk a férfiakat. Hiszen ki akarna feleségül venni egy nálánál okosabb és sikeresebb nőt? Sokkal célravezetőbb volt benevezni a Miss Radcliffe szépségversenyre. A zsűriben Harvard-professzorok ültek, akik azt figyelték, hogyan olvassák fel a versenyzők a számukra kijelölt szöveget. A győztes szerepelhetett a Glamour magazin Amerika tíz legjobban öltözött egyetemi hallgatónőjét bemutató összeállításában, életre szóló belépőt kapott a Harvard Square-i Brattle Theatre-be, valamint egy kitömött nyulat.

Ez volt az a világ, amelyről Ava mindig is álmodott. A világ, amelyet addig csak elképzelni mert. A galagonya- és tölgyfák lombján átszűrődött a fény. Itt senki sem tudta, kicsoda Ava, és pontosan azt tehette, amihez kedve szottyant. Ekkor értette meg, hogy a szüleinek egyetlen dologban mégis igazuk volt.

Mostantól bármi megtörténhet.


MÁSODIK FEJEZET

Úgy tartják, mindenkinek három sorsa van: az, amellyel születik, az, amelynek hátat fordít, és az, amelyet önmagának teremt. A sors kifürkészhetetlen, váratlan fordulatok és kanyarok szövik át. Akadnak azonban olyanok, akik biztosak benne, mit tartogat számukra a jövő. Lauren Bell közéjük tartozott. Éppoly makacs volt, mint amilyen elszánt. Tartózkodó, ahogyan a magányos emberek gyakorta. Talán éppen a magány késztette arra, hogy már kisgyermekként megtervezze az életét – nem ismert sem habozást, sem kifogást.

A családja nőtagjai mind a Radcliffe-re jártak, és Laurennek esze ágában sem volt megszakítani ezt a hagyományt. Alig várta, hogy a Lilith Társaság tagja lehessen: azé a titkos szervezeté, amelyet hajdan azoknak a nőknek alapítottak, akiket elűztek Bostonból, és akik a Charles folyó túlsó partján kerestek menedéket és vigaszt. Egy alacsony, fekete téglás házban gyűltek össze, amely a rászorulók menedékéül szolgált, és amelyet – úgy beszélték – ugyanaz a nő épített, aki a Bell család Brattle Street-i házát is.

Lauren nem volt klasszikus szépség, több volt annál, igazi egyéniség, senkihez sem hasonlítható. Nádszálkarcsú termetű volt, haja fakószőke, már-már fehér, és csaknem a derekáig ért. Széles szája sarka lefelé görbült, sötét szemében pedig aranyszínű pöttyök csillantak; elég volt egyetlen futó pillantása, hogy bárkit helyre tegyen. Aki közelebbről is szemügyre merte venni, észrevehette hibátlan csontozatát és apró, hegyes fogait.

Lauren kezdettől fogva lázadó természet volt, még a Bell család mércéjével is. A szülei mindent megtettek, hogy két lábbal álljon a földön: vörös fonalat kötöttek a csuklójára, hogy megőrizze a józanságát, és ne veszítse el a kapcsolatát a valósággal. Lauren vakmerősége azonban mindig erősebbnek bizonyult. Tudta, hogy más, mint a többiek, és büszke volt rá. Gyakran tűt vett a kezébe, és megszúrta az ujját, csak hogy lássa a saját, sötét vérét. Így fedezte fel, hogy varázserő lakozik benne.

A Bell család asszonyai mindig is különlegesek voltak, de sosem vágytak arra, hogy fényképeken örökítsék meg őket, vagy történeteket meséljenek róluk.

A szóbeszéd szerint életük egy réges-régi tragédiából sarjadt ki, ami akkor történt, amikor őseik Cambridge első telepeseiként a környékre érkeztek. Mégis úgy kapaszkodtak az életbe, mint a folyondár, minden balsors ellenére virágzásnak indultak.

A Brattle Streeten álló családi házat csak az találta meg, aki ismerte az odavezető utat. Máskülönben könnyen elsétált mellette, ahogy a postás is tette nap mint nap: rendszerint annyira összezavarodott, hogy végül inkább a magas sövény alatt hagyta a leveleket, remélve, hogy valaki majd rájuk talál.

A több mint kétszáz éve épült ház mindig ugyanabban a sötétzöld színben pompázott. Massachusetts utolsó szilfái között rejtőzködött, hiszen Észak-Amerikában a legtöbb szilfát addigra kipusztította a betegség. A Bell család tagjai varázserővel születtek. Ez éppolyan valóságos volt, mint a bal kezükön növő tizenegyedik ujj vagy a hegyes fogak.

Másnak lenni számukra nem választás volt.

Hanem örökség.

És valamennyien, Laurent is beleértve, tudták, hogy a legbiztonságosabb, ha valódi kilétüket nem fedik fel.

Régebben azokat a nőket, akiket boszorkánysággal gyanúsítottak, vízpróbának vetették alá, hogy kiderüljön, elsüllyednek-e. A hiedelem szerint a boszorkányok, amikor vízbe dobják őket, mindig fennmaradnak a felszínen. 1597-ben VI. Jakab skót király kiadta a Daemonologie című értekezését, amely azt hirdette, hogy a boszorkányság veleszületett gonoszság. Ez a vékony könyvecske boszorkányperek és kivégzések egész hullámát indította el.

Pedig Angliában a mágia egykor törvényesnek számított. Természetes tudásnak tekintették, amely a terméssel, a méhekkel, a szarvasmarhákkal, a szerelemmel vagy a gyógyítással állt kapcsolatban, hiszen minden varázslat egy beteljesült kívánság volt.

Az 1542-es boszorkánytörvény volt Anglia első olyan jogszabálya, amely a boszorkányságot halállal büntetendő bűncselekménnyé nyilvánította. Majd 1563-ban I. Erzsébet elfogadta a Varázslások, Bűbájok és Boszorkányság Elleni Törvényt, amely tovább szigorította a mágia gyakorlóival szembeni fellépést.

Ettől kezdve megpecsételődött azoknak a sorsa, akik mágiával foglalkoztak, és megjelentek a boszorkányvadászok: vidéki országutakon ólálkodtak, vagy a városok sötét, gyanús utcáit járták, ahol fekete szennyvíz folyt az árkokban, és nyüzsögtek a patkányok.

Amikor a mágiát gyűlölő férfiak áthajóztak az óceánon, Új-Angliában is megkezdődött a boszorkányüldözés. Ötven évvel a salemi boszorkányperek előtt a Massachusetts-öböl Gyarmati Törvényszéke összeállította polgári és büntető törvénykönyvét, amely tizenkét főbenjáró bűnt sorolt fel. Ezek közé tartozott a boszorkányság is, amelyet a Harvard hetedik elnöke, Increase Mather mélységesen megvetett, fia, Cotton Mather pedig, aki a salemi boszorkányperek kérlelhetetlen krónikásaként óriási befolyással bírt, még nála is elszántabban üldözött. A Névtelen Mesterség arra szolgált, hogy meggyógyítsa a betegeket és vigaszt vigyen az elfeledetteknek, Salem bírái szemében azonban ugyanazt a büntetést érdemelte, mint a gyilkosság.

„Varázsló asszonyt ne hagyj életben.” (2 Mózes 22, 18)

Háromszáz év telt el azóta, hogy a családjuk elhagyta Skóciát, és Cambridge-ben letelepedett. Mostanra Lauren és bátyja, Lionel voltak a Bell család utolsó ott élő tagjai. Négy év volt közöttük, mégis mindig közel álltak egymáshoz. Olykor úgy tűnt, egymás gondolataiban is olvasni tudnak.

A szüleik régészek voltak, akik Görögországban dolgoztak. Balesetet szenvedtek a fehér sziklákon, ahol az olajfák gyökerei olyan öregek voltak, hogy a föld agyagként repedezett szét körülöttük, és ha egynél több ember lépett a keskeny ösvényekre, a partfal a tengerbe omlott. Amikor a szüleik nem tértek vissza, Lauren és Lionel esküt tettek, hogy örökké vigyázni fognak egymásra. Megszúrták az ujjukat, és hagyták, hogy vérük a földbe csorogjon, ahol a vörös rózsák megfeketedtek tőle.

A nagyanyjuk, Lillian Bell, mindig azt mondogatta, hogy a családjuk tagjainak óvatosnak kell lenniük, mert réges-régen elveszejtettek olyan asszonyokat, akik túlságosan megbíztak másokban.

– Kik voltak ezek? – kérdezte ilyenkor Lauren.

De erre a nagyanyja csak megrázta a fejét.

– Az ilyesmiben jobb a jövőre figyelni, nem a múltra.

Lillian Bell csodálatos gyógyfüves kertet gondozott. Az édesgyökérből köhögés elleni cukorkát készített. A zöld levelű, királykék virágú izsópot az egészség megőrzésére termesztette, a földi borostyánból fülzúgás elleni főzet készült, a százszorszépet pedig szembajokra használták. A rutát, amelyről egykor úgy tartották, hogy a pestis ellenszere, övsömör, fülfájás és orrvérzés ellen alkalmazták. A rozmaringot és a vasfüvet évszázadok óta gyógyításra használták, a Névtelen Mesterséget gyakorló javasasszonyok pedig gyógyszereket, ráolvasásokat és szerelmi amuletteket kínáltak, amelyek vadárvácskából, borsból, borsikafűből, mézből és vérből készültek.

A legcsodálatosabb azonban az éjszakai kert volt, világító fehér virágaival: holdvirág, angyaltrombita, éjjeli jázmin és ligetszépe.

Az övékhez hasonló családokban a mágia öröklött tulajdonság volt, akár a barna haj vagy a zöld szem. A legjobb volt elrejteni, hiszen az előttük élt asszonyokat valahányszor leleplezték, könyörtelenül üldözőbe vették. Ezért a gyermekek pluszujját eltávolították, hegyes fogaikat pedig kihúzták, hogy ne maradjon rajtuk semmi olyan ismertetőjegy, amely felfedhetné, kik is valójában.

Lauren szülei barbár szokásnak tartották ezt. Lauren boszorkányfogai ezért épek maradtak. Csak akkor lehetett őket látni, amikor nevetett, ami igen ritkán fordult elő. A szája olyan vörös volt, akár egy virág. Csakhogy ő inkább tövis akart lenni.

Lauren azon az éjszakán lépett rá a Görbe Ösvényre, amikor ő és Lionel értesültek a szüleik haláláról. Felmászott az egyik cseresznyefára a házuk mögött, és egész éjjel ott kuporgott, reszketve a hidegtől. Minden, a sötétben töltött perccel egyre hidegebbé vált a szíve. Egy tucat feketerigó – a gyász madarai – telepedett mellé az ágakra. Lauren annyira kimerült volt a virrasztástól, hogy révületbe zuhant. Nem érdekelte, hogy mindenki balesetnek nevezte a szülei halálát, meg volt győződve róla, hogy megakadályozhatta volna, hogy elinduljanak arra az utolsó, végzetes útra. Influenzás volt, és amikor a szülei lefekvés előtt bementek hozzá elköszönni, észrevették, hogy forró a láztól.

– Itthon kellene maradnunk – mondta az anyja. – Vagy menj csak te – fordult Lauren apjához –, én pedig Lauren mellett maradok.

Az apja olyan csalódottnak látszott. Mindig együtt utaztak, szinte soha nem váltak el egymástól, mert attól a naptól kezdve, hogy megismerkedtek, mély szerelem fűzte őket össze.

– Megleszek – erősködött Lauren. – Menjetek csak mindketten.

A szülei egy utolsó csókkal jó éjszakát kívántak neki, aztán elmentek, és soha többé nem tértek vissza. Attól a naptól fogva Lauren meg volt győződve róla, hogy bűnhődnie kell. Hogy találnia kell egy olyan embert, aki rosszul bánik vele, mert ezt érdemli. És ha ilyet nem talál, majd megbünteti saját magát. Egy verebet mindig is képes volt kővé változtatni. De a saját szívét kővé változtatni egészen másféle varázslat volt.

Nem mindig a kapzsiság vagy a bosszú vezet arra valakit, hogy a Maleficiumot, a fekete mágiát tanulmányozza, és a Görbe Ösvényre lépjen.

Néha a gyötrelem.

Amikor Lauren a szülei halálát követő nap borongós reggelén felébredt a cseresznyefa lombjai között, meglátta a bátyját. Lionel egy kerti székben ült, pokrócba burkolózva, és őrködött fölötte, ahogy mindig is tette.

– Le ne ess! – szólt fel hozzá.

Lauren pedig elhúzódott az ág szélétől.

Lionel már gyerekként is életeket mentett. Egereket, mosómedvéket, egy feketerigó fiókáját, amelynek utódai még mindig a cseresznyefájukon fészkeltek, és valahányszor elment alattuk, csivitelve köszöntötték. Most Laurent mentette meg. Kiragadta a legnagyobb sötétségből, ahol valaha járt. Ha a bátyja nincs ott vele a kertben, miközben a gyász teljesen maga alá temeti, talán leugrott volna a fáról.

Amikor bementek a házba, Lionel forró csokoládét készített maguknak. Aki rájuk nézett, azt hihette volna, ugyanolyan nap ez, mint a többi. Pedig nem volt az. Lauren megváltozott. Az öröm, amely addig benne élt, szertefoszlott. A szerelem gondolata pedig egyszerre nevetségesnek tűnt.

Mire a nagyanyjuk belépett a konyhába, Lauren már eldöntötte, hogy eltitkolja: többé nem érez semmit.

*

Szüleik halálának évfordulóján Lauren és Lionel minden évben végigsétált a Mount Auburn temető ösvényein. Magukkal vitték a holtaknak szánt ajándékokat – olívaolajat, forrásvizet és mézet –, hogy az eltávozottak lelkei tudják: szeretik őket, és nem merültek feledésbe.

A Mount Auburn volt az Egyesült Államok első parktemetője. 1831-ben alakították ki egy hetvenkét holdas birtok helyén. A lenyűgöző tájat úgy tervezték meg, hogy emlékeztesse a látogatókat: egy szeretett ember halála után is marad szépség a világban.

A különleges temetőt a párizsi Père-Lachaise ihlette gótikus és neoklasszicista síremlékeivel, amelyek az örökkévalóságra nem végként, hanem új kezdetként tekintettek. A sírkertben fák százféle faja nőtt, köztük olyanok is, amelyek Új-Angliában sehol másutt nem fordultak elő. Botanikus kert és arborétum tette még különlegesebbé a helyet. A táj olyan nagy hatással volt a tizenhat éves Emily Dickinsonra, hogy látogatása után ezt írta egyik levelében:

„Úgy tűnik, mintha maga a Természet eleve azzal a céllal alkotta volna ezt a helyet, hogy gyermekei nyughelye legyen, ahol a megfáradtak és a csalódottak megpihenhetnek a terebélyes ciprusok alatt, és lehunyhatják szemüket »oly nyugodtan, mint az éjszakai pihenéskor vagy mint a napnyugtakor összecsukódó virágok«.”

Lionel kedvenc síremléke egy életnagyságú angol szetter volt, amely örökké gazdája visszatérésére várt. A kutya mancsai közé mindig elhelyezett egy újabb botot a már ott heverők mellé, ahogy más látogatók is tették előtte.

Ki mondhatná meg bizonyosan, hogy a halál után nem ugyanolyanok maradunk-e, mint életünkben voltunk – hűségesek vagy hűtlenek, szeretők vagy szeretetre képtelenek?

És ki mondhatná meg, hogy nem a kutya-e a leghűségesebb társ, ezen a világon és a következőn is?

Laurent azonban a gyászolva magukba roskadó angyalok vonzották, akik köpenyükbe burkolózva, lámpással a kezükben hajoltak a sírok fölé.

A Nárcisz ösvényen túl magas ciprusok vetettek árnyékot a Bell család fehér márványból emelt sírboltjára. A rozsdás vasajtó fölé egy hernyóból lepkévé váló alakot faragtak – annak jelképeként, hogy minden élet végül átalakul.

Ha valaki benézett a kovácsoltvas rácson át, megpillanthatta a színes üvegablakokat, amelyek narancsszínű fénnyel árasztották el a sírbolt belsejét. A falakra árnyak vetültek fekete lepkék alakjában.

Az ajtó fölé ezeket a szavakat vésték:

Nem vagyunk halandók, mégis itt nyugszunk.

Ezen az ajtón egyszer majd a család minden tagja átlép. Mert minden véget ér, akár van benne varázslat, akár nincs. Minden elmúlik, hogy eggyé váljon az örökkévalósággal.

A gyászolók gyakran látták Laurent és Lionelt a sírbolt mellett a borongós, szürke napokon. Ha eleredt az eső, a ciprusok alá húzódtak, amikor pedig kisütött a nap, felmásztak a legmagasabb ágakra, mintha még mindig gyerekek volnának.

Pedig már régen felnőttek voltak, mindketten a maguk életét élték.

*

Élete utolsó napjaiban Lillian Bell magához hívatta az unokáit. Mindig is tartózkodó asszony volt, de ha valamikor beszélnie kell velük a mágia erejéről és veszélyeiről, hát annak most jött el az ideje. Az élete lassan kihunyt, a varázsereje azonban nem.

A fésülködőasztalán boszorkányoltár állt: egy szál rozmaring, néhány, Provincetown tengerpartjáról gyűjtött kő, egy tál rózsavíz és szeretett unokáinak fényképe. Most arra kérte őket, nyissák ki az ablakokat, hogy még egyszer belélegezhesse a kert illatát.

Lauren abból tudta, hogy közel a búcsú ideje, ahogy meglátta a verebek röpte által rajzolt mintát az égen. Az éjjeliszekrényen álló fekete gyertya lángja halványsárgán megremegett.

Furcsa volt, hogy Lauren, akinek már nem volt szíve, bebújt a takaró alá, és sírva fakadt. A könnyei feketék voltak, nyomot hagytak a lepedőn. Amikor felkelt, és megmosta az arcát, a tükörbe nézve végre meglátta azt, amit olyan sokáig próbált elrejteni. A fájdalom olyan volt, mint egy feketerigó a fekete ágon, az éjszaka sötétjében.

Ott van, akár látod, akár nem.

Nagyanyjuk addig várt a távozással, amíg úgy nem érezte, hogy unokái már képesek gondoskodni magukról. Mostanra Lionel elvégezte a Harvard College-ot, és az orvosi egyetemre készült, Lauren pedig első évét kezdhette a Radcliffe-en.

Lillian Bell lelke készen állt az útra. Már emelkedni kezdett a teste fölé.

– Maradj! – kérlelte Lauren, valahányszor leült az ágya mellé.

– Mindig velünk lesz – mondta Lionel a húgának.

Mostantól csak ketten maradnak.

Nem néztek egymásra, csak összekulcsolták a kezüket.

Nagyanyjuk ekkorra már igen idős volt, és sokakat elveszített azok közül, akiket szeretett. Mégis úgy élte meg minden egyes napját, mintha ajándék volna.

Legutolsó földi napján magához hívta az unokáit: a keserű unokáját, akit a sötétség vonzott, és a jószívű unokáját, akinek még annyi mindent kellett adnia a világnak. Aztán rájuk bízta élete legfontosabb titkát.

A világ össze fogja törni a szívedet. De te minden egyes nap helyrehozhatod a világot. Tudod, ki vagy, akkor is, ha senki más nem tudja.

Az évszázadok során a világ hozzáállása alig változott valamit a magukfajtákkal szemben. Már nem várták őket fák ágaira hurkolt kötelek, nem voltak vízpróbák, hogy kiderüljön, ki süllyed el, és ki árulja el valódi természetét azzal, hogy fennmarad a vízen. Nem raktak máglyákat bábáknak és gyógyítóknak, a boszorkányüldözések azonban mégsem értek véget.

A bírák most szürke öltönyt viseltek, és a Kongresszus termeiben foglaltak helyet. Talán már nem szurkálták meg az emberek ujját, és nem dobálták meg őket kövekkel, de ugyanúgy tönkretették az életüket.

Júniusban kitört a koreai háború, és az Oroszországtól való rettegés légkörében Ethel és Julius Rosenberget kommunista kémkedés vádjával letartóztatták.

Joseph McCarthy szenátor, aki baloldali értelmiségieket és művészeket üldözött, fittyet hányt az alkotmány első kiegészítésében biztosított jogokra, miközben árulók és kommunisták után kutatott.

Ha szabad szellem voltál, művész, liberális vagy író, veszélyben voltál. Ha hittél a mágiában, ha más voltál, ha kimondtad, amit gondolsz, ha olyasvalakit szerettél, akit nem lett volna szabad, eljöttek érted. A bíróságokon spektrális bizonyítékokra hivatkoztak – vagyis látomásokra, pletykákra és hallomásra épülő „bizonyítékokra” –, éppen úgy, mint háromszáz évvel korábban Salemben. Könyveket távolítottak el a könyvtárakból. Színészeket tettek feketelistára. A nők nem rendelkezhettek a saját testük fölött.

A kormány különös gyanakvással tekintett Cambridge-re, a költők és professzorok városára, amelyet régóta a haladó gondolkodás fellegvárának tartottak, attól az időtől fogva, hogy Cambridge első boszorkánya biztonságos menedékké tette a hozzájuk hasonlók számára. A biztonság azonban sosem tart örökké. Minden boszorkánynak emlékeznie kell a múltra, miközben a saját jövője felé halad, mert ami egyszer már megtörtént, újra megtörténhet.

A nagyanyjuk halála utáni napokban Lauren még több időt töltött a család hatalmas könyvtárában, az ősi kéziratok között. Egyszerre érezte magát keserűnek, sebzettnek, dühösnek és elveszettnek. Most, hogy Lillian Bell nem volt mellette, hogy utat mutasson neki, Laurennek többé nem kellett úgy tennie, mintha a számára kijelölt gyógyító ösvényt járná, és azt sem kellett titkolnia, hogy a sötét oldal vonzza. Úgy érezte magát, mint egy gubóba zárt lény, amely éppen egy egészen másféle teremtménnyé készül átalakulni. Már korábban, a szülei halála után elkezdett olyan könyveket tanulmányozni, amelyek a Bal Kéz Útjára vezették.

Elolvasta Az igazi fekete mágia, más néven A titkok titka című művet – a könyv olyan ritka volt, hogy egyetlen másik ismert példányát a Francia Nemzeti Könyvtár őrizte. Megpróbálta megfejteni a Salamon kulcsa néven ismert kéziratot is, ezt a zsidó mágusok által pergamenre írt titokzatos szöveget, amely olyan törékeny volt, hogy hét lakattal lezárt vitrinben tartották, nehogy a lapjai hamuvá porladjanak. Egy egész polcot foglaltak el a francia varázskönyvek, úgynevezett grimoire-ok, élénk smaragdzöld borítóval, a híres párizsi zöld árnyalatban. A festék réz-arzenitből készült, egy annyira mérgező anyagból, hogy olvasás közben kesztyűt kellett viselni, mert már egy rövid érintkezés is mérgezést okozhatott. A könyvek elixírek és főzetek receptjeit, valamint tucatnyi szerelmi varázslatot rejtettek.

Valamennyi a sötét szándékok gyakorlati kézikönyve volt. Hogyan készíts viaszbábut bosszúálláshoz, és ásd el ellenséged küszöbe előtt. Hogyan emelj védőpajzsot füvekkel és ráolvasásokkal. Hogyan szökj meg a börtönből. Hogyan oldozz ki köteleket. Hogyan kerüld el a szerelmet mindenáron.

A családi könyvtár némelyik kötete olyan ritkaságnak számított, hogy tudósok és a mágia gyakorlói egyaránt megdöbbentek volna, ha megtudják, hogy mind Cambridge-ben lapul.

Ott volt Eliphas Lévi műve, A mágia története és a Liber Maleficarum, a fekete mágiáról és gonosztettekről szóló könyv is, amely olyan nyelven íródott, melyet addig még senkinek sem sikerült megfejtenie. A lapjaikban rejlő erő sokkal mélyebb és titokzatosabb volt, mint azt bárki elképzelhette volna. Megtörtént, hogy Lauren annyira rosszul lett az olvasásuktól, hogy csak egy ecetből és sóból készített elixír segített rajta. Megitta, majd kihányta, mintha így megszabadulhatna attól is, amit az imént olvasott.

A családnak is volt egy hatalmas varázskönyve, egy grimoire, tele varázsigékkel és bűbájokkal; olyan vaskos volt, hogy alig lehetett felemelni. Lauren azonban valami másra vágyott. Olyasmire, ami csak az övé.

Elment Bob Slate papír-írószer üzletébe a Harvard Square-en – az üzlet 1930 óta működött –, és vett egy füzetet, hogy elkészítse a saját varázskönyvét. Természetesen feketét választott, hiszen a varázskönyvet gyakran Fekete Könyvnek nevezték. Beleírta mindazt, amit érzett, és mindazt, aki volt.

A szívemet egy magas fa alá temettem. Meglátogathatom, de ennél többet nem tehetek. Így szabadon csinálhatom, amit akarok. Soha többé nem kell semmit sem éreznem.

*

Lionel többnyire elkerülte a Harvard Square környéki kocsmákat. A legtöbb helyre csak férfiakat engedtek be; söröző egyetemisták dartsoztak vagy futballmérkőzések eredményére fogadtak. Ő inkább a Boston Midtown Rendezvous nevű klubba járt. Ám a Midtownon – akárcsak a Park Square és a Scollay Square legtöbb bárján – állandóan rajta tartotta a szemét a rendőrség. A vendégeket gyakran őrizetbe vették, hacsak nem volt náluk tíz vagy húsz dollár, amellyel lefizethették az intézkedő rendőrt. Massachusetts államban tilos volt az azonos neműek közötti tánc, de zárt ajtók mögött ezt a szabályt nemigen tartották be. Keringőt és tangót táncoltak, de a legjobbak a lassú számok voltak, amelyek órákon át tartottak. Ilyenkor nemcsak a félhomályos sarkokban csattantak el csókok, hanem ott, a táncparketten is.

Közvetlenül a razziák előtt a bejáratnál megszólalt egy titkos csengő. Ez figyelmeztetés volt: mindenkinek volt ideje partnert cserélni, így mire a rendőrök beléptek, a nők már férfiakkal táncoltak. Lionelnek eddig mindig sikerült kivágnia magát a kellemetlen helyzetekből, amikor a rendőrök berontottak a klubba. Mindig tartott annyi készpénzt a pénztárcájában, amennyi szükség esetén jól jöhetett. Aztán keresett egy utcai telefonfülkét valamelyik sarkon, és felhívta Laurent, hogy jöjjön érte.

– Megtaláltad, amit kerestél? – kérdezte Lauren minden alkalommal, amikor Lionel az átmulatott éjszaka végén bemászott a nagyanyjuktól örökölt öreg Jeepbe. A lány mindig csodálkozott azon, hogy a bátyja képes önmaga maradni még akkor is, amikor ez veszélyes. Ők ketten egészen másfelé indultak. Lauren úgy hitte, a szíve már semmit sem érez. Lionelt a szíve viszont szüntelenül emlékeztette arra, ki is ő valójában. Olyan ember, aki hisz a szerelemben, ami teremt, gyógyít, és elvezet a nekünk szánt útra.

Tessék, itt ez a húszdolláros. Nézzen félre, ugyan mit számít ez magának? Mi köze hozzá? Maga talán soha nem akart megcsókolni senkit? Lopni magának néhány önfeledt órát? Egész éjszaka táncolni?

– Majdnem – felelte Lionel. – De még nem teljesen.

– Hagyd már ezt abba – mondta Lauren. – Jobban jársz, ha inkább egyedül vagy.

Az iskolában a fiúk rendre fülig belezúgtak Laurenbe, de egyetlenegy sem tudta igazán felkelteni az érdeklődését. A szex sem váltotta be a hozzá fűzött reményeit. Arra vágyott, hogy elmerüljön benne, hogy valaki karjában megfeledkezzen erről a világról, ám újra és újra csak azt tapasztalta, hogy halálosan unatkozik. Sokkal szívesebben üldögélt a könyvtárban, egy könyv lapjai között elmerülve.

– A magunkfajtának nem volna szabad szerelembe esnie – mondta a bátyjának. – Ennél sokkal értékesebb az időnk.

– Attól tartok, ezt nem tudom elkerülni – felelte Lionel, miközben Lauren gázt adott. – És nem is vagyok biztos benne, hogy akarnám.

Lionel rendelkezett a Látás adományával: képes volt bepillantani a jövőbe. A jövő azonban nem bontakozott ki előtte teljes egészében. Inkább olyan volt, mint amikor az ember felhőalakzatokat figyel az égen: áttetsző képek, amelyeket könnyű észre sem venni, ha nem néz elég figyelmesen.

Egy csók, egy kitáruló ajtó, lombsátor zöld levelekből, egy könyv, amely lassan, szavanként megtelik, egy apró, sötétkék árnyalatokban játszó festmény, egy férfi az árnyékban, aki eltitkolja, ki is valójában, mégis türelmesen vár.

Lionel már tudta, hogy a szerelem rá fog találni. Hazáig követi majd, és ledönt minden ajtót.

Ami a húgát illeti, Lionel emlékezett arra, amit Lauren már elfelejtett, hogy a lánynak hatalmas szíve van. Nem vitték el a feketerigók, nem dermedt jéggé. Egyszerűen csak összetört. Lauren küzdhet ellene, amennyit csak akar, Lionel tudta, mit lát, és azt is tudta, mit tartogat a húga számára a jövő.

A válasz mindig a szerelem volt.


HARMADIK FEJEZET

Mielőtt Lauren elindult volna a Radcliffe-re, előkereste a nagyanyja ollóját, amelyet a könyvtár íróasztalának egyik fiókjában tartottak. Régi, antik darab volt, megfeketedett ezüstből. Habozás nélkül levágta derekáig érő, világosszőke haját. Nem érdekelte, hogy szép-e. Csak önmaga akart lenni. A levágott tincseket egy réztálba tette, és meggyújtotta. Némán figyelte, ahogy a füst előbb bíborvörös felhőkben gomolyog fel, majd lassan elfeketedik. Behunyta a szemét, és egy ráolvasást mormolt, hogy megszólítsa a benne élő boszorkányt: lelke legmélyén rejtőző, legsötétebb énjét, a magányos lényt, aki éppoly dacos volt, mint Ádám első felesége, Lilith – a nő, aki Éva előtt létezett, és nem volt hajlandó engedelmeskedni.

Bátorság, bármi legyen is az ára.

Nézzek szembe mindazzal, amitől félek. Legyek a magam hőse. Járjam végig a sötétség és a világosság útját.

Lauren a falon függő ezüstözött tükörbe nézett, majd közelebb hajolt, hogy alaposabban szemügyre vegye új, rövid haját. Ilyen hajjal mindig tündérkének nevezte az édesanyja, amikor még kicsi volt.

Az én tündérkém. Az én kicsi kincsem. Az egyetlen kislányom.

Most ismét tündérke lett. Csakhogy ez a tündér már vadabb volt, mint valaha. A radcliffe-i lányok csak daueroltassák a hajukat, járjanak szépségszalonba. Az ügyvédek és szenátorok lányai csak fessék rózsaszínre a körmüket, és rejtsék el, milyen okosak valójában. Egyikük sem fog úgy kinézni, mint ő. Nem is mernének.

Lionel éppen akkor haladt el a könyvtár ajtaja előtt. Amint megpillantotta Lauren új frizuráját, kíváncsian belépett. Ő a családi házban lakott továbbra is, miközben Boston Longwood Avenue negyedében a Harvard orvosi karára járt.

– Szándékosan próbálsz ilyen borzalmasan kinézni? – ugratta a húgát. Hajtincsek mindenütt: a kék selyemszőnyegen, a bársonyfüggönyökre tapadva, és még a levegőben is kavarogtak.

– Így sokkal inkább önmagam vagyok – felelte Lauren, végigsimítva rövidre nyírt haján. Utoljára kilencéves korában volt ilyen rövid a haja. Azon a nyáron, a veszteség, az eső és a fullasztó hőség nyarán, amikor minden alkalommal megszédült, ha kilépett a házból, amikor fekete gyászruhájában órákon át üldögélt a fák ágai között, mígnem a szomszédok hollónak nézték, és bádogdobozokat csörgettek, hogy elijesszék. Mert ahol hollók gyülekeznek, ott előbb-utóbb a baj is felüti a fejét.

Lionel azt hitte, el kell kísérnie a húgát az egyetemre, Lauren azonban közölte vele, hogy a ládáit már előre elszállíttatta. A Radcliffe alig félmérföldnyire volt, ő pedig örömmel tette meg az utat gyalog. Ez már az új élete, ő nem az a lány többé, aki egy fa ágán kuporogva retteg az alatta elterülő világtól. Ő lesz a méreg az almában. A tündérek királynője, akit nem lehet megtörni. Akik a fekete mágiát tanulmányozták, Hekaté, a görög istennő útját követték. Félelem nélkül jártak, holdfényben lépkedtek, erejük az ereikben lüktetett.

Lauren a nagyanyja történeteiből tudta, hogy a kollégiumban csak rövid ideig fog lakni. Hamarosan felveszik abba a titkos társaságba, amelynek a Bell család hölgyei nemzedékek óta tagjai voltak, és akkor beköltözhet a Társaság házába.

– És ha mégsem vesznek fel? – kérdezte a bátyját. A magániskolában a lányok mindig kerülték. Tudta, hogy a háta mögött különcként emlegetik.

– A családi könyvtárból többet tanultál, mint amennyit a legtöbbjük egész életében fog. Örülhetnek majd, hogy köztük leszel – mondta Lionel. – Hiszen a családunk alapította azt a házat, nem igaz? Oda tartozol, Lauren.

Az a gyerek, aki elhagyatottnak érzi magát, könnyen felépít magának egy világot, amelyben az egyetlen biztonságos hely a magány. Szüleik halála után Lionel évekig járt pszichiáterhez. Az orvosa mindig azt mondta neki, hogy felnőttként sokkal boldogabb lesz, mint amilyen gyerekként volt. Lionel ezért döntött úgy, hogy ő maga is pszichiáter lesz: segíteni akart másokon, ahogyan egykor rajta is segítettek, mert valóban így történt, a terapeutájának igaza volt.

Felnőttnek lenni sokkal jobb volt. Lauren azonban minden segítséget elutasított, ehelyett inkább bezárkózott a szobájába.

– Gyere ki, kérlek! – kérlelte a nagyanyja, Lillian.

Lauren azonban kalapácsot és szögeket szerzett, és belülről eltorlaszolta a hálószobája ajtaját. A könyvei között tökéletesen elégedett volt. Végül felhagytak azzal, hogy megpróbálják terapeutához küldeni.

– Tökéletesen jól vagyok – mondogatta a nagyanyjának.

Mindig ezt mondta.

És kívülről nézve mindig így is volt.

*

Amikor Lauren megérkezett a South Hallba, bosszúsan látta, hogy a szobatársa, a másik lány már elfoglalta a helyét. Ebbe a szobába mindig a Lilith Társaság leendő tagjait osztották be. Lauren tudta, hogy amint felkérik a Társaságba, átköltözhet majd a Walker Street-i házukba. Addig azonban kénytelen lesz együtt élni ezzel az idegennel, aki éppen az ablak melletti ágyon üldögélt. Vörös haját hanyagul feltűzte, a ruhája pedig enyhén szólva is szánalmasan divatjamúlt volt. Mindezek ellenére Laurennek rögtön feltűnt, milyen feltűnően szép lány – és ez még jobban bosszantotta. Az egyetlen vigaszt az jelentette, hogy a szobatárs láthatóan szeret olvasni. Az ablakpárkányon több könyv is hevert, amelyeket Ava akkor vásárolt, amikor az otthoni helyi könyvtár kiárusította a régi köteteit, s otthon, a szobájában rejtegette őket. Lauren sejtette, hogy ez a lány lehet a másik jelölt, különben aligha osztották volna őket egy szobába. Alaposabban szemügyre vette. Ha csörgedezett is varázserő a lány ereiben, meglehetősen felhígult az idők során.

Lauren felhajította a bőröndjét az ablak melletti ágyra – arra, amelyiken a szobatársa ült.

– Ez az ágy az enyém – jelentette ki, mint aki szemmel láthatólag hozzá van szokva, hogy mindig az történik, amit ő akar.

Ava szó nélkül átült a tetőablak alatti ágyra, arra, amelyen könnyen beverhette az ember a fejét, ha túl hirtelen ült fel.

– Ha ennyire fontos neked, legyen a tiéd – mondta. – Egyébként Ava Abbot vagyok.

– Nahát, gratulálok – felelte Lauren. Mindig jó emberismerőnek tartotta magát, és most, ahogy végigmérte Avát, nem látott mást, csak egy unalmas vidéki lányt, aki nyilván mindig betartja a szabályokat. – Hadd találjam ki – folytatta Lauren metsző hangon, komor arccal. – Valami iowai porfészekből jöttél, ahol több a tehén, mint az ember. Iskolai bálkirálynő voltál, mindig te kaptad a legjobb jegyeket az osztályban, és szerelmi varázslatokat gyakorolgattál.

– Maine-ből jöttem, nem Iowából, és nálunk több az almafa, mint az ember – javította ki Ava. – Királynője pedig még semminek sem voltam. És egyetlen varázsigét sem ismerek.

Zavarba jött, de igyekezett ezt nem kimutatni. Megszokta már, hogy parancsolgató természetű lányok próbálják megalázni. Ugyan mit árthatna neki egy újabb?

– De fogadni mernék, hogy mindig te kaptad a legjobb jegyeket – vetett rá Lauren egy gyors pillantást. – Bingó – bólintott, amikor Ava arckifejezése elárulta az igazat. – Színkitűnő tanuló, egész végig.

– De hát nem igaz ez bárkire a Radcliffe-en? Mindannyian keményen megdolgoztunk azért, hogy itt lehessünk.

– Ne hidd, hogy egyformák vagyunk. Ha tényleg olyan okos vagy, mint amilyennek hiszed magad, jobb lesz, ha minél hamarabb megtanulod a játékszabályokat.

– Miféle játékét?

– Azét a játékét, hogy normálisnak kell látszanod.

– Ha már ennyit tudsz, talán azt is tudod, miért akarnak lefényképezni minket.

1880 óta a Harvard és a Radcliffe testnevelési tanszéke minden hallgatóról fényképet készített. A diákoknak meztelenül kellett pózolniuk, gerincük anatómiai pontjait kis jelölőtűkkel megjelölve, hivatalosan a testtartás ellenőrzése céljából. Sokan azonban azt suttogták, hogy a felvételeknek valójában az eugenikához, vagy valamilyen, a nemekkel és a rasszokkal kapcsolatos kutatáshoz van közük, és számos kiszolgáltatott lány úgy érezte, megszégyenítették és megalázták a fotózás során.

– Rólunk ugyan nem készül fénykép – közölte Lauren újdonsült szobatársával. – Ezt nyugodtan kihúzhatod a listádról.

– Pedig kötelező.

– Ha azt tennék kötelezővé, hogy vágd el a saját torkodat, aztán kefélj meg egy kacsát, azt is megtennéd?

Ava döbbenten nézett rá.

– Természetesen nem.

– Akkor a fotózáson sem veszel részt. Azt mondjuk majd, migrénünk van, ezért nem tudunk modellt állni. Majd szólok a portán.

– Rendben – felelte Ava, titokban megkönnyebbülve. Talán ez a szobatárs mégsem olyan elviselhetetlen, mint amilyennek elsőre tűnt.

Lauren éppen könyveket rakosgatott egymásra – olyan regényeket, amelyeket Ava régóta szeretett volna elolvasni. Frankenstein, Jane Eyre, és rengeteg, rengeteg verseskönyv.

– Ne nagyon pakolj ki – vetette oda neki Lauren. – Nem maradunk itt sokáig. Csak meg kell találnod a meghívódat.

– Ezt hogy érted?

– Te tényleg semmit sem tudsz.

Lauren nehezen hitte el, hogy Avában is boszorkányvér csörgedezik. Pedig a jel ott volt: a bal kezén húzódó heg, ahonnan egykor a fölösleges ujját eltávolították. Odament a beépített szekrényhez, és benézett. Esze ágában sem volt kipakolni, de az egyik szekrényben már ott lógott néhány szigorú szabású szürke szoknya, egy kinyúlt pulóver, egy szánalmasan formátlan kabát, meg egy farmernadrág, amelyben a radcliffe-es hallgatóknak tilos volt az egyetem területén mutatkozniuk.

– Tényleg ilyeneket hordasz? – kérdezte Lauren.

– Nem mindig.

Ava csodálattal nézte Lauren rövid, divatos frizuráját, vörös rúzsát és az ősi pénzérmékből készült arany fülbevalóit.

Lauren kék és szürke ruhákat csomagolt be magának, selyemkabátkákat és egész halom kasmírpulóvert.

– Ne aggódj – mondta. – Hordhatod a ruháimat.

Avát az édesanyja mindig figyelmeztette, hogy soha ne fogadjon el szívességet más lányoktól. Ha egyszer megteszi, kiszolgáltatja magát nekik, mert a barátság csakis erről szól. Úgy bánnak majd veled, ahogy csak akarnak, és olyan dolgokra vesznek rá, amiket nem volna szabad megtenned. Hallgass rám, a te érdekedben mondom.

A varjak közben leszálltak az ablakpárkányra, és csőrükkel élesen kopogni kezdtek az üvegen. Mind a tizenkettő követte Avát idáig.

– Hess, menjetek haza! – mondta nekik, és felemelte a kezét, mire a varjak felröppentek. De nem Maine felé vették az irányt, hanem a legközelebbi fa ágaira telepedtek.

– Te beszélgetsz a varjakkal – jegyezte meg Lauren.

Ava sosem kérkedett a különleges képességeivel, és most sem tett másként.

– A varjak bárkihez szólnak, aki hajlandó meghallgatni őket.

– Különösen, ha közénk tartozik.

Amikor Ava értetlenül nézett rá, Lauren megcsóválta a fejét.

– Te tényleg semmit sem tudsz. Úgy látszik, össze leszünk zárva, úgyhogy ha van egy csöpp eszed, figyelsz arra, amit mondok. Lehet, hogy közénk fogsz tartozni. Az is lehet, hogy nem.

Avát lenyűgözte ez a sápadt, boszorkányszerű teremtés, aki ennyire magabiztosnak látszott. Azonban most mintha Lauren múltjának szikráit is megpillantotta volna. Temetői ösvényeket látott, meg hosszú, hideg, kék estéket, egy kertet, ahol fekete rózsák nyílnak, és egy lányt, aki egy fa ágai között ül.

– Magányos vagy – mondta kertelés nélkül.

– Ha beszélgetni akarsz, beszélgess a varjakkal – felelte Lauren hűvös, kimért hangon. – Én jobban kedvelem a saját társaságomat.

Aztán elindult, hogy felhozza a földszinten maradt többi csomagját, de még visszaszólt a válla fölött:

– El ne felejtsd megkeresni a meghívódat. Ha minden jól megy, estére már egyikünk sem lesz itt.

– Hanem hol?

Lauren türelmetlen pillantást vetett rá.

– A Lilith-házban. Tényleg le kell betűznöm?

Ava még soha életében nem hallott Ádám első feleségéről, Lilithről, akit nem a férje oldalbordájából teremtettek, hanem saját húsból, vérből és csontból. Amikor Lilith megtagadta, hogy engedelmeskedjen, száműzték, és arra ítélték, hogy az éjszakát járja. Annyira feledésbe merült, hogy a Bibliában is mindössze egyszer említik.

Ő az éjszaka madara, akit a legrégibb ráolvasások idéznek meg, a bagoly, amely amuletteken és talizmánokon jelent meg, a feleség, akiről a jámbor, istenfélő emberek legszívesebben megfeledkeztek. És házaiban tövis terem és csalán, és tövises kóró az ő erősségeiben. (Izajás, 34, 13)

Lauren benyúlt annak az ágynak a párnája alá, amelyet Ava magának szemelt ki. Egy boríték feküdt ott Lauren Bellnek címezve.

– Ugye mondtam, hogy ez az ágy az enyém. Jobb lesz, ha összepakolsz – mondta Avának. – Úgysem maradunk itt sokáig. És estére készen kell állnunk.

Avának nem maradt más választása, mint a ferde tető alatti ágy.

Amikor Lauren látta, hogy a lány nagy gonddal igazgatja az ágyneműjét, felnevetett.

– Ne aggódj. Valószínűleg úgysem fogsz ma éjjel aludni.

Lauren szavai nem hagyták nyugodni, Ava azon tűnődött, vajon a másik lány valami csínyt készül-e elkövetni, hogy neki valóban álmatlan éjszakája legyen. A kollégiumban szobalányok takarítottak. A hófehér ágynemű frissen vasalt volt, levendulaillat áradt belőle. Lentről, az alsóbb emeletekről egyre hangosabban hallatszottak a beköltöző lányok beszélgetései. Tőle aztán biztosan nem akarnának semmit, és ezért nem is hibáztathatja őket. Ő nem olyan, mint ők. Az a komolytalan elképzelés pedig, hogy valamiféle társasághoz tartozna, egyszerűen nevetségesnek tűnt. A szülei közül egyik sem járt főiskolára.

A könyvek rossz útra visznek, mondogatta mindig az édesanyja, pedig ez az út éppen ide vezette, a Radcliffe College-ba. Így hát Ava megtette, amire Lauren biztatta. Benyúlt a párnája alá. Ott is lapult egy boríték, Ava Abbotnek címezve.

Amikor kihúzta belőle a kártyát, hevesen verni kezdett a szíve. Ami egyszer megtörtént, azt nem lehet meg nem történtté tenni. Amit egyszer elolvastál, azt nem lehet elfelejteni.

Lilith Társaság. Cambridge Common. Éjfélkor.

Az üzenetet vörös tintával írták, ám miközben Ava olvasta, a betűk lassan halványulni kezdtek, míg végül csak egy üres kártya maradt a kezében, és a szívében az érzés, hogy csak képzelte a tökéletesen ívelt, vörös betűket. Mindegy, attól, hogy valami láthatatlanná válik, még nem szűnik meg létezni.

A szavak eltűntek, a meghívás azonban megmaradt. A jövője immár elkezdődött.

*

Az ágy hepehupás volt, a szoba jéghideg, az ablakpárkányon pedig madarak telepedtek meg, fekete függönyként borítva el az üveget, mintha ők is nyugovóra térnének. Ava nehezen tudott elaludni, különösen úgy, hogy Lauren még mindig az íróasztalnál ült, olvasott, a lámpát sem oltotta el. Meglepte, mennyire hiányzik neki az alma illata, a fák ágait rázó széllökések, és a fehér vaságy, amelyben egész életében aludt. Amikor végül elszenderedett, álmában koromsötét volt, mintha egy mély kútba zuhant volna. Aztán egyszer csak sárga fény derengett fel.

Kövess! – szólt hozzá egy hang, és a következő pillanatban már egy kertben állt, ahol orgona virágzott. – Ez a tiéd. Azon a napon ültettem, amikor elveszítettelek. Azt hiszed, volt egyetlen nap is, hogy ne gondoltam volna rád?

Valaki kiragadta Avát álombeli kertjéből. Rázogatta a vállát, és azt hajtogatta, hogy itt az idő.

– Ébredj! Nem késhetünk!

Ava riadtan felült. Lauren hajolt fölé. Anyja minden intelme egyszerre jutott eszébe.

Zárd be az ajtót. Kiálts segítségért, ha idegen jár a közelben. Kerüld az olyan lányokat, akik éjfélkor járják az utcákat. Óvakodj azoktól, akik le akarnak csábítani a föld alatti világba, ahol nincsenek szabályok, és ahonnan nincs visszaút ahhoz az élethez, amelyet ismersz.

– Itt az idő – suttogta Lauren izgatottan. – Siess!

Telihold ragyogott az égen, fehér fényének ezüstös sugarai megcsillantak rajtuk. Ava gyorsan magára kapta a ruháit és a csizmáját.

– A bőröndödet se felejtsd itt! – emlékeztette Lauren.

Ava most az egyszer az ösztöneire hallgatott. Bizsergető érzés járta át. Úgy érezte, valahol egészen másutt volna a helye. Lauren már kitárta az ablakot, és leeresztett egy kötéllétrát, amelyet az egyik komód alatt tartottak azok számára, akiket újonnan avattak be a Lilith Társaságba.

Hiszen éppen ezt akartad – emlékeztette magát Ava. – Kockáztass. Merj lépni. Változtasd meg az életedet. A levegő szinte szikrázott körülötte, amikor kilépett az ablakpárkányra. Láthatóvá váltak a világ alatti világ kék körvonalai.

És egyetlen lépéssel belépett oda, ahol múlt, jelen és jövő találkozik.

Amint Lauren és Ava leértek a földre, bőröndjüket kézbe kapták, és átvágtak a gyepen. Útjukat rózsaszínes fényű utcai lámpák világították meg. Meg se álltak, míg fel nem tűnt előttük a Cambridge Common. A nagy füves terület valaha legelő volt, ahol juhok legeltek szabadon, hatalmas fehér juhászkutyák védték őket a vadorzóktól és a farkasoktól. Aznap éjjel a nők egy hatalmas szilfa alatt gyülekeztek, amelyet az Akasztottak Fájának neveztek. A hagyomány szerint egykor egy boszorkányt öltek meg itt, egy sötét éjszakán.

Valamennyien fekete ruhát viseltek, fejükön borostyánkoszorúval. Kristályokat, malachitot és apró folyami kavicsokat hordtak vörös zsinórra fűzve – mind olyan talizmán volt, amely oltalmat és szerencsét volt hivatott biztosítani viselőjének.

Ava megtorpant. Bár az éjszaka meleg volt, reszketés futott végig rajta. A szíve már hevesen vert. Felismerte a boszorkányokat, amint meglátta őket.

Álmodott róluk, és mesekönyvekben olvasott róluk.

Emelkedj fel a földről. Ugorj le a tetőről. Az igazságot ne mondd el senkinek.

– Mi van, félsz, hogy megbabonáznak? – kérdezte Lauren gúnyosan, amikor észrevette Ava aggodalmas arckifejezését.

– Nem hiszem, hogy nekem itt lenne a helyem – suttogta Ava, miközben Laurennel továbbhaladtak a sötét utcán.

– A Társaság sosem téved. Az anyád is ide tartozott. Most pedig te is.

– Az anyám nem járt a Radcliffe-re. Egyetemre sem járt soha.

Lauren megcsóválta a fejét, csodálkozott Ava mérhetetlen naivitásán.

– Neked tényleg fogalmad sincs, ki vagy. Hadd kérdezzek valamit. Milyen színű a véred, amikor megjön?

– Nem tudom. Nem szoktam megnézni – felelte Ava.

– Túlságosan félsz attól, hogy szembenézz önmagaddal.

Lauren ismét megrázta a fejét, majd előhúzta a zsebéből a mindig magánál hordott kis zsebkést, és egy gyors mozdulattal megszúrta a tenyerét.

Ava rémülten felszisszent, és hátrált egy lépést.

– Mit csinálsz?

– Megmutatom, ki vagy. Valakinek meg kell tennie.

Egyetlen fekete vércsepp hullott a földre, és ahol földet ért, sötét virág sarjadt. Jácint volt: az élet, a halál és a titkok virága.

– Ki vagy te? – kérdezte Ava elcsukló hangon. A fa alatt összegyűlt nőkre nézett, de rajtuk is túllátott: látta azokat, akik évszázadokkal korábban ugyanitt gyűltek össze. Fekete madarakat látott, mocsarakat, sötét utakat, mogyorófákat… és reményt. Megborzongott. – Mi vagy te?

– Ugyanaz, ami te.

– Én semmiben sem hasonlítok rád. Én hétköznapi vagyok!

Ugyanazon az éjszakán teszik le a fogadalmat, együtt állnak a próbatétel elé. Ha egyikük nem nyerne felvételt a Társaságba, a másik sorsa is megpecsételődhet. Lauren ezért megragadta Ava kezét, és mielőtt a lány elrántotta volna, az ő tenyerét is megszúrta.

Az éjszaka olyan koromsötét volt, mint Ava álmában. És akkor megtörtént. Egy élet véget ért, egy másik elkezdődött. A vére fekete volt.

Korábban is látott már sötét foltokat a fehérneműjén a havi vérzése idején, de azt hitte, csak valamilyen elszíneződés – talán túl sok szedret evett. Most már tudta, hogy sokkal többről van szó. Ezért tudott mindig kiszabadulni a kötelekből, amikor a szülei egy székhez kötözték büntetésből. Ezért gyülekeztek a varjak az ablaka alatt, és ezért követték mindenhová. Valahányszor lehorzsolta a térdét vagy elesett, valahányszor tüskés bozótba tévedt, soha egyetlen csepp vére se hullott.

– Erős vagy, mint a mogyoróvessző – mondogatta mindig az anyja.

Így hát Ava valójában még soha nem látta a saját vérét.

– Ez lehetetlen – suttogta. – Ez csak valami trükk.

Pontosan így nevezte az anyja is mindig azokat a különös dolgokat, amelyekre Ava képes volt. Trükk – rikoltotta, mintha valami sérelem érte volna. – Ha nem akarod egy vándorcirkusz mutatványosai között végezni, azonnal hagyd abba! Büntetésül forró kanalat szorított Ava nyelvéhez ezért a trükközésért, és vonalzóval ütött a kezére. Ava ösztönösen vonzódott a természethez, mély rokonságot érzett az állatokkal és a növényekkel, az időjárásból pedig úgy olvasott, mint mások egy könyvből. Ne hívd az esőt! – figyelmeztette az anyja. – Ne beszélj a fákhoz! Egyszer egy madarat is visszahozott az életbe. Érezte tenyerében szapora kis szívének verdesését, ahogy a teste az érintésétől lassan újra felmelegedett. Az anyja erre kitekerte a veréb nyakát, Avát pedig a nap hátralévő részére bezárta a ruhásszekrénybe. Odabent, a sötétben Ava újra meg újra azt mondogatta magának, hogy bármi áron hétköznapinak kell maradnia. Úgy nevelték, hogy féljen mindentől, ami ritka és különös – még akkor is, ha éppen ő maga az.

– Nem megyek veled – mondta Laurennek. – Ez az egész csak szemfényvesztés.

– Rendben. Tégy, amit akarsz. Mintha érdekelne! Csak örülök, hogy megszabadulok tőled – vetette oda Lauren, majd lelépett az úttestre, hogy átvágjon a park felé.

Ava talán valóban visszafordult volna a South Hall felé, félresöpörve ezt az egész őrültséget, hogy végre kipakolja a bőröndjét, de abban a pillanatban látomása támadt. Ez nem volt szokatlan. A szeme sarkában olykor felvillant valami, a közelgő jövő halvány jele. Egy ág, amely már a földön feküdt, mielőtt kitört volna a vihar. Egy fészek pettyes kék tojásokkal, még mielőtt rátalált volna az erdőben csipogó verébfiókákra. A jövő mindig csak egyetlen pillanatnyira volt, olyan közel, hogy gyakran épp azelőtt pillantotta meg, mielőtt bekövetkezett volna. Most egy testet látott átrepülni a levegőben. Összetörve, véresen. Olyannyira, hogy hamarosan száz jácint tör majd elő az aszfalt repedéseiből, és évszaktól függetlenül virágba borítja az utat.

Ava odaugrott, megragadta Lauren karját, és teljes erejéből visszarántotta a járdára. Abban a pillanatban süvített el mellettük a motorkerékpár. Abban a pillanatban életben maradtak. Mindketten levegő után kapkodtak, a szívük vadul kalapált. A sors nem mindig az, aminek hisszük. Egyetlen szempillantás alatt megváltozhat, kifordulhat önmagából, vér, csontok, pusztulás vagy megmenekülés. Egyetlen lépés előre vagy hátra elég ahhoz, hogy más irányt vegyen az ember élete.

Sárga falevelek szállingóztak alá, a kipufogó tintakék füstje gomolygott a levegőben, ők meg ott álltak. Lauren halálsápadt volt, és egész testében reszketett. Nem is olyan rettenthetetlen, mint amilyennek mutatta magát.

– Nekem most meg kellett volna halnom – mondta.

– Nem – rázta meg a fejét Ava határozottan. Nem is olyan félénk, mint amilyennek látszott. – Nekem kellett volna meghalnom. Ha nem mondod, hogy ne menjek veled, én lettem volna az, akit elütnek az úton.

Soha nem tudhatták meg, melyiküket gázolta volna el a motor, hiszen a sors mindig pillanatról pillanatra formálódik. Attól a perctől fogva azonban mindketten úgy hitték, hogy a másik mentette meg az életüket. És mindkettőjüknek igaza volt. Még mindig egymás kezét fogták. A tenyerükön ejtett apró sebek összeértek, és a vérük összekeveredett. Zavartan engedték el egymás kezét, de már késő volt. Akár akarták, akár nem, vértestvérekké váltak azon az éjszakán, és a sorsuk ettől kezdve örökre összefonódott. Az volt megírva számukra, hogy újra és újra megmentsék egymást.

Amikor Lauren ezután Avára nézett, egy sötétben síró kislányt látott, aki mintha visszafelé élte volna az életét. Ava pedig azt a lányt látta Laurenben, aki egy fa ágán kuporog, és semmi áron nem akar visszatérni a földre, hogy szembenézzen a halandó lét fájdalmával.

Massachusettsben ez volt a zivatarok időszaka, amelyek elől az ember bárhova behúzódott, ahol csak menedéket talált.

A hat feketébe öltözött fiatal nő tapssal fogadta Laurent és Avát, amikor odaértek hozzájuk. Idén sem tévedtek azok, akik kiválasztották, kit hívnak maguk közé. Soha nem tévednek. A Társaság minden tagja képes volt elemelkedni a földtől, esőt idézni, vagy pusztán a lehelete forróságával tüzet gyújtani. Mindannyian radcliffe-es hallgatók voltak. De egyúttal valami egészen mások is. Nem választásból, nem érdemből. Hanem örökségből. Ez volt a valódi természetük, és amikor beléptek a körbe, többé egyikük sem nézett vissza.

Ava ekkor egyetlen dolgot tudott bizonyosan.

Hogy fogalma sincs, valójában ki is ő.


NEGYEDIK FEJEZET

A Common pázsitján körben álló hat fiatal nő alkonyatkor, a sötétség leszálltával akár virágoknak is tűnhetett volna egy futó pillantásra. Valójában azonban inkább a mogyorófa ágaihoz hasonlítottak: hajlékonyak voltak, erősek, és szinte lehetetlen volt megtörni őket. Stellának, Claire-nek, Ashtonnek, Bailey-nek, Emilynek és Sophie-nak hívták őket. Fél óra alatt kiolvastak egy könyvet, és annyi idő alatt írtak meg egy szemináriumi dolgozatot, amennyi másnak egyetlen oldal megírásához is alig volt elég. Botanikát és gyógynövénytant, irodalmat és művészettörténetet tanultak. A Társaság emellett megkövetelte, hogy valamennyien felvegyék A mágia antropológiája című kurzust is, amelyet néhány éve egy Oxfordból érkezett, legendás hírű professzor tartott. Stella és Claire végzősök voltak. Ők vezették a házat, ők végezték a szobabeosztást és a feladatok kijelölését, és ők tartották a vasárnapi összejöveteleket is.

Ashton és Bailey harmadévesek voltak. Már a Beacon Hill-i óvodában megismerkedtek, és azt tervezték, hogy az egyetem után létrehoznak egy gyógynövényes készítményekből álló saját márkát.

A másodévesek Emily és Sophie voltak. Emily vezetékneve Bright volt, azaz ragyogó, és ez tökéletesen illett hozzá. Családja Concordból származott, ahol ük-üknagyanyja jó barátságban állt az Alcott családdal. Sophie apró miniatűr portrékat festett, amelyek alakjainak szeme mintha követte volna a nézőt a szobában. Végtelenül együttérző volt, és nagyobb társaságban gyakran könnyekre fakadt, mert magába szívta mások fájdalmát.



Ops/images/cover.jpg
Az Atkozott boszorkik szerz6jétsl B

ALEXANDRA





Ops/images/img1.jpg
ALICE
HOFFMAN

CAMBRIDGE

»

BOSZORKANYAI

ALEXANDRA





